אליאב אלבז

אליאב אלבז (נולד בשנת 1980) הוא קצין בצה"ל בדרגת אלוף-משנה, בתפקידו האחרון שימש מפקד חטיבת בנימין. קודם לכן שימש מפקד חטיבת שועלי מרום, מפקד בא"ח צנחנים ומפקד גדוד 890.

ביוגרפיה 
אלבז נולד וגדל בדימונה. התגייס לצה"ל באוגוסט 1999, התנדב לצנחנים ושובץ בגדוד 202. לאחר מסלול הכשרה שירת כלוחם בגדוד, והשתתף בלחימה בדרום לבנון. עבר קורס מ"כים חי"ר וקורס קציני חי"ר. בסיום הקורס שב לגדוד 202 ומונה למפקד מחלקה בפלוגת מסלול נובמבר 2001, והוביל אותה בלחימה בין היתר במבצע מסע בצבעים ובמבצע חומת מגן. לאחר מכן שימש כסגן מפקד הפלוגה. בסיום התפקיד השתחרר מצה"ל. לאחר חצי שנה חזר לשירות, ומונה למפקד פלוגת מסלול בגדוד 202, והוביל אותה בלחימה כנגד הטרור הפלסטיני באינתיפאדה השנייה. חודש וחצי לפני פרוץ מלחמת לבנון השנייה, מונה למפקד הפלוגה המסייעת בגדוד 202, והוביל אותה בלחימה כנגד החזבאללה. בעת מבצע עופרת יצוקה היה בחופשת לימודים. הוא קטע את לימודיו ושב לחטיבה, ומונה לסגן מפקד גדוד ב' בגדוד 202 עד לסיום המבצע. בסיום לימודיו עבר ליחידת מגלן שם מונה למפקד פלגת ההכשרות ביחידה. לאחר מכן מונה לסגן מפקד יחידת מגלן. בהמשך חזר לחטיבת הצנחנים ומונה למפקד מחזור בבא"ח צנחנים. לאחר מכן יצא ללימודים בפו"ם.

בשנת 2014 הועלה לדרגת סא"ל ומונה לראש ענף חי"ר במרכז לאימונים באש במל"י, ושימש בתפקיד עד שנת 2015. ב-5 באוגוסט 2015 מונה למפקד גדוד 890, ושירת בתפקיד זה עד 28 ביוני 2017. ב-16 ביולי 2017 מונה למפקד בא"ח צנחנים, וסיים את התפקיד ב-14 באוגוסט 2019. ב-4 באוגוסט 2019 הועלה לדרגת אל"ם ומונה למפקד חטיבת שועלי מרום, במקביל מונה ביוני 2020 למפקד המרכז לאימוני מפקדות חטיבה (מאמ"ח) בזרוע היבשה, ושימש בתפקידיו עד 29 ביולי 2021.

ב-7 ביולי 2021, הרמטכ"ל, אביב כוכבי, נזף בו פיקודית ועיכב את קידומו בדרגה בשנה, בעקבות מותו של מלש"ב שנהרג ב-11 באפריל 2019, כתוצאה מפגיעת אוטובוס במהלך גיבוש לחטיבת הצנחנים, שהיה תחת אחריותו הפיקודית במסגרת תפקידו כמפקד בא"ח צנחנים.

ב-18 באוגוסט 2021 מונה למפקד חטיבת בנימין. ב-10 באפריל 2022 במהלך גל טרור, ירה למוות בצעיר יהודי בעל צרכים מיוחדים, שחטף באיומי אקדח דמה נשק מחיילת בצומת אשקלון, לאחר שחשד בו כי הוא מחבל. ב26 בפברואר 2023 הורה לעצור מפגינים יהודים בטענה שהם תקפו אותו; למחרת קבעו שני בתי משפט על בסיס עדויות וצילומים כי גרסתו אינה אמינה והורו לשחרר את העצורים. ב-23 באוגוסט 2023 סיים את תפקידו כמפקד חטיבת בנימין.

חיים אישיים 
אלבז נשוי ליעל ואב לשלושה. בעל תואר ראשון בממשל, דיפלומטיה ואסטרטגיה מהמרכז הבינתחומי הרצליה, ותואר שני במדעי המדינה מאוניברסיטת חיפה.

קישורים חיצוניים

הערות שוליים 

לוחמי יחידת מגלן
מפקדי גדודים בחטיבת הצנחנים
מפקדי חטיבה 646
מפקדי חטיבת בנימין
אלופי-משנה בצה"ל
בוגרי המרכז הבינתחומי הרצליה
בוגרי אוניברסיטת חיפה
דימונה: אישים
ישראלים שנולדו ב-1980